CELEX: 32012D0211
Language: sk
Date: 2012-03-13 00:00:00
Title: 2012/211/EÚ: Rozhodnutie Rady z  13. marca 2012 , ktorým sa mení a dopĺňa rozhodnutie 2011/734/EÚ, ktorým sa Grécko vyzýva na posilnenie a prehĺbenie fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu

25.4.2012   
            
            
               SK
            
            
               Úradný vestník Európskej únie
            
            
               L 113/8
            
         ROZHODNUTIE RADY
   z 13. marca 2012,
   ktorým sa mení a dopĺňa rozhodnutie 2011/734/EÚ, ktorým sa Grécko vyzýva na posilnenie a prehĺbenie fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu
   (2012/211/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 126 ods. 9 a článok 136,
   so zreteľom na odporúčanie Európskej komisie,
   keďže:
   
               (1)
            
            
               V článku 136 ods. 1 písm. a) Zmluvy o fungovaní Európskej únie (ZFEÚ) sa predpokladá možnosť prijať opatrenia špecifické pre tie členské štáty, ktorých menou je euro, na posilnenie koordinácie a dohľadu nad ich rozpočtovou disciplínou.
            
         
               (2)
            
            
               V článku 126 ZFEÚ sa stanovuje, že členské štáty sa majú vyhýbať nadmernému deficitu verejných financií, a na tento účel sa ustanovuje postup pri nadmernom deficite. Pakt o stabilite a raste, v ktorom sa v jeho nápravnej časti upravuje postup pri nadmernom deficite, poskytuje rámec na podporu vládnych politík zameraných na rýchle obnovenie zdravej rozpočtovej pozície so zreteľom na hospodársku situáciu.
            
         
               (3)
            
            
               Rada 27. apríla 2009 v súlade s článkom 104 ods. 6 Zmluvy o založení Európskeho spoločenstva (Zmluvy o ES) rozhodla, že v Grécku existuje nadmerný deficit.
            
         
               (4)
            
            
               Rada prijala 10. mája 2010 rozhodnutie 2010/320/EÚ (1) určené Grécku podľa článku 126 ods. 9 a článku 136 ZFEÚ, podľa ktorého má Grécko posilniť a prehĺbiť fiškálny dohľad, pričom sa v ňom upozorňuje na to, aby prijalo opatrenia na zníženie deficitu považované za nevyhnutné na odstránenie nadmerného deficitu najneskôr do roku 2014. Rada stanovila rok 2014 ako konečný termín na korekciu nadmerného deficitu a ročné ciele pre deficit verejných financií.
            
         
               (5)
            
            
               Rozhodnutie 2010/320/EÚ bolo niekoľkokrát podstatne zmenené a doplnené. Keďže bolo treba urobiť ďalšie zmeny a doplnenia, 12. júla 2011 sa rozhodnutím 2011/734/EÚ (2) prepracovalo v záujme zreteľnosti.
            
         
               (6)
            
            
               Z aktuálnych odhadov a prognóz na roky 2011 až 2014 vyplýva, že hospodárska činnosť bude omnoho slabšia, než sa očakávalo v čase, keď sa prijali rozhodnutia 2010/320/EÚ a 2011/734/EÚ. Podľa odhadov sa hospodárska aktivita v roku 2011 oslabí o 6,9 %. Z aktuálnych predpovedí Komisie vyplýva, že reálny grécky HDP sa v roku 2012 zníži o 4,7 % a v roku 2013 bude stagnovať, skôr než sa v roku 2014 začne zvyšovať o 2,5 %. Z nominálneho hľadiska sa HDP v roku 2011 znížil o 5,2 % a očakáva sa jeho zníženie o 5,4 % v roku 2012 a o 0,4 % v roku 2013, a až potom v roku 2014 sa zvýši o 2,5 %.
            
         
               (7)
            
            
               Vo februári 2012 grécka vláda oznámila opatrenia, ktorých cieľom je znížiť primárny deficit v roku 2012, vrátane prijatia doplnkového rozpočtu. Medzi gréckymi orgánmi a útvarmi Komisie sa uskutočnili rozsiahle rokovania o týchto opatreniach. Pri týchto rozhovoroch sa uvažovalo nielen o opatreniach na fiškálnu konsolidáciu, ale aj o potrebe zvýrazniť rastovo orientovanú povahu týchto opatrení a minimalizovať možné sociálne účinky.
            
         
               (8)
            
            
               V marci 2012 Grécko vykonalo reštrukturalizáciu dlhu, ktorou sa podstatne znižuje úroveň dlhu a výdavky na úroky v roku 2012 a v nasledujúcich rokoch a ktorá prispieva k udržateľnosti verejného dlhu.
            
         
               (9)
            
            
               Z hľadiska uvedených úvah sa zdá, že v niekoľkých prípadoch je vhodné zmeniť a doplniť rozhodnutie 2011/734/EÚ vrátane postupu fiškálnych úprav, pričom termín na korekciu nadmerného deficitu by sa nezmenil,
            
         PRIJALA TOTO ROZHODNUTIE:
   Článok 1
   Rozhodnutie 2011/734/EÚ sa týmto mení a dopĺňa takto:
   
               1.
            
            
               V článku 1 sa odseky 2 a 3 nahrádzajú takto:
               „2.   Cieľ postupu úpravy smerom ku korekcii nadmerného deficitu je dosiahnuť primárny deficit verejných financií (deficit bez výdavkov na úroky) vo výške najviac 2 037 miliónov EUR (1,0 % HDP) v roku 2012 a primárne prebytky vo výške aspoň 3 652 miliónov EUR (1,8 % HDP) v roku 2013 a 9 352 miliónov EUR (4,5 % HDP) v roku 2014. Po reštrukturalizácii dlhu sú tieto ciele pre primárny deficit/prebytok v súlade s celkovým deficitom vo výške 14 811 miliónov EUR (7,3 % HDP) v roku 2012, 9 462 miliónov EUR (4,7 % HDP) v roku 2013 a 4 499 miliónov EUR (2,2 % HDP) v roku 2014. Na dosiahnutie tohto cieľa sa štrukturálne saldo v období rokov 2009 až 2014 zlepší aspoň o 10 % HDP. Výnosy z privatizácie majetku (finančných a nefinančných aktív), ako aj všetky prevody súvisiace s rozhodnutím euroskupiny z 21. februára 2012 o príjmoch centrálnych bánk eurozóny vrátane Bank of Greece, vyplývajúcich z držby gréckych dlhopisov v ich investičných portfóliách, nesmú oslabovať požadované fiškálne konsolidačné úsilie a nesmú sa zohľadňovať pri posudzovaní týchto cieľov.
               3.   Postup úpravy uvedený v odseku 2 je v súlade s medziročnou zmenou konsolidovaného dlhu verejnej správy vo výške – 26 954 miliónov EUR v roku 2012, 6 775 miliónov EUR v roku 2013 a 1 492 miliónov EUR v roku 2014.“
            
         
               2.
            
            
               V článku 2 sa dopĺňa tento odsek:
               „7a.   Grécko prijme bezodkladne tieto opatrenia:
               
                           a)
                        
                        
                           zníženie farmaceutických výdavkov v roku 2012 aspoň o 1 076 miliónov EUR;
                        
                     
                           b)
                        
                        
                           zníženie príplatkov za nadčasy nemocničným lekárom aspoň o 50 miliónov EUR v roku 2012;
                        
                     
                           c)
                        
                        
                           zníženie objemu verejného obstarávania vojenského materiálu o 300 miliónov EUR (peňažné platby a dodávky) v roku 2012;
                        
                     
                           d)
                        
                        
                           zníženie o 10 % odmien voleným verejným činiteľom a s ich činnosťou súvisiacim príslušným pracovníkom orgánov na miestnej úrovni v roku 2012 a zníženie počtu zástupcov starostov a súvisiacich pracovníkov v roku 2013 s cieľom dosiahnuť úspory aspoň 9 miliónov EUR v roku 2012 a ďalších 28 miliónov EUR v roku 2013;
                        
                     
                           e)
                        
                        
                           zníženie prevádzkových výdavkov ústredných orgánov štátnej správy a výdavkov súvisiacich s voľbami aspoň o 370 miliónov EUR (v porovnaní s rozpočtom na rok 2012), z toho najmenej 100 miliónov EUR v prípade prevádzkových vojenských výdavkov a aspoň 70 miliónov EUR v prípade volebných výdavkov;
                        
                     
                           f)
                        
                        
                           zníženie prevádzkových výdavkov zo strany miestnych správnych orgánov s cieľom ušetriť aspoň 50 miliónov EUR v roku 2012;
                        
                     
                           g)
                        
                        
                           škrty v dotáciách osobám bývajúcim v odľahlých oblastiach a škrty v grantoch niekoľkým organizáciám podriadeným jednotlivým ministerstvám s cieľom znížiť výdavky v roku 2012 aspoň o 190 miliónov EUR;
                        
                     
                           h)
                        
                        
                           zníženie rozpočtu na verejné investície (PIB) o 400 miliónov EUR v roku 2012. Toto zníženie prostriedkov v PIB nebude mať vplyv na projekty, ktoré sú spolufinancované pomocou štrukturálnych fondov (vrátane projektov TEN-T);
                        
                     
                           i)
                        
                        
                           zmeny v doplnkových dôchodkových fondoch a dôchodkových fondoch, ktoré vyplácajú vysoké priemerné dôchodky alebo dostávajú vysoké dotácie z rozpočtu, a škrty v iných vysokých dôchodkoch, aby dosiahli úspory aspoň 450 miliónov EUR v roku 2012 (v čistom vyjadrení po zohľadnení vplyvu na dane a príspevky na sociálne zabezpečenie);
                        
                     
                           j)
                        
                        
                           škrty v rodinných príspevkoch pre domácnosti s vysokým príjmom s cieľom dosiahnuť úspory vo výške 43 miliónov EUR v roku 2012;
                        
                     
                           k)
                        
                        
                           ministerské rozhodnutia s cieľom dokončiť úplné zavedenie novej mzdovej tabuľky vo všetkých príslušných subjektoch a právne predpisy o pravidlách vrátenia preplatkov na mzdách od novembra 2011;
                        
                     
                           l)
                        
                        
                           zmena a doplnenie článkov 3 a 21 zákona 4038/2012 s cieľom zrevidovať podmienky na predĺženie splátkových kalendárov týkajúcich sa dlžných daní a príspevkov na sociálne zabezpečenie: splátkové kalendáre sa budú vzťahovať iba na existujúce sumy po lehote splatnosti nižšie než 10 000 EUR v prípade jednotlivcov a 75 000 EUR v prípade právnických osôb. Platitelia dane žiadajúci o predĺženie splátkového kalendára by mali daňových orgánom predložiť všetky svoje finančné výkazy;
                        
                     
                           m)
                        
                        
                           rámcový zákon spolu s hĺbkovou revíziou fungovania sekundárnych/doplnkových verejných dôchodkových fondov s cieľom stabilizovať výdavky na dôchodky, zaručiť rozpočtovú neutralitu týchto schém a zaistiť strednodobú a dlhodobú udržateľnosť systému.“
                        
                     
         
               3.
            
            
               V článku 2 sa odsek 8 mení a dopĺňa takto:
               
                           a)
                        
                        
                           Písmená a) a b) sa nahrádzajú takto:
                           
                                       „a)
                                    
                                    
                                       reforma sekundárnych/doplnkových dôchodkových systémov vypracovaná po konzultácii s Európskou komisiou, Európskou centrálnou bankou a Medzinárodným menovým fondom a schválená Výborom pre hospodársku politiku v súvislosti s jej odhadovaným vplyvom na dlhodobú udržateľnosť. Parametre nového sekundárneho formálneho príspevkovo definovaného systému zaisťujú dlhodobú poistno-matematickú rovnováhu, a to na základe posúdenia národným orgánom pre poistno-matematické prognózy;
                                    
                                 
                                       b)
                                    
                                    
                                       úprava ziskových rozpätí lekární a zavedenie regresívneho ziskového rozpätia s cieľom znížiť celkové ziskové rozpätie na úroveň pod 15 %.“
                                    
                                 
                     
                           b)
                        
                        
                           Dopĺňajú sa tieto písmená:
                           
                                       „g)
                                    
                                    
                                       dokončenie prebiehajúceho funkčného prieskumu sociálnych programov;
                                    
                                 
                                       h)
                                    
                                    
                                       vymenovanie členov jednotného orgánu pre verejné obstarávanie (SPPA);
                                    
                                 
                                       i)
                                    
                                    
                                       stanovenie pravidiel, pri ktorých paušálne platby pri odchode do dôchodku nezodpovedajú zaplateným príspevkom, a zodpovedajúce upravenie platieb;
                                    
                                 
                                       j)
                                    
                                    
                                       zníženie veľkoobchodných ziskových rozpätí smerom k 5 % hornej hranici;
                                    
                                 
                                       k)
                                    
                                    
                                       uskutočnenie nevyhnutných verejných obstarávaní na zavedenie komplexného a jednotného informačného systému zdravotnej starostlivosti (systém elektronického zdravotníctva);
                                    
                                 
                                       l)
                                    
                                    
                                       vymenovanie všetkých právnych, technických a finančných poradcov pre privatizácie plánované na roky 2012 a 2013.“
                                    
                                 
                     
         
               4.
            
            
               V článku 2 ods. 9 sa písmeno a) nahrádza takto:
               
                           „a)
                        
                        
                           dokončenie preskúmania programov verejných výdavkov. Pri tomto prieskume sa využije externá technická pomoc a bude zameraný na dôchodky a sociálne transfery (tak aby sa zachovala základná sociálna ochrana), výdavky na obranu bez toho, aby bola ohrozená obranyschopnosť krajiny, a reštrukturalizáciu ústrednej a miestnej verejnej správy. presne sa určí aj ďalšia racionalizácia farmaceutických výdavkov a prevádzkových výdavkov nemocníc a dávok sociálneho zabezpečenia;
                        
                     
                           b)
                        
                        
                           prijatie daňovej reformy, ktorou sa zjednoduší daňový systém, zrušia oslobodenia od dane a daňové zvýhodnenia vrátane rozšírenia základu pre výpočet dane, čím sa umožní postupné zníženie daňových sadzieb podľa toho, ako sa bude zlepšovať situácia v príjmoch. Táto reforma sa týka dane z príjmu fyzických osôb, dane z príjmu právnických osôb a DPH, dane z nehnuteľností, ako aj príspevkov na sociálne zabezpečenie, pričom sa zachová pomerné zaťaženie vyplývajúce z nepriamych daní;
                        
                     
                           c)
                        
                        
                           preskúmanie právnej hodnoty nehnuteľností s cieľom lepšie ich zosúladiť s trhovými cenami;
                        
                     
                           d)
                        
                        
                           zrušenie platieb v hotovosti a šekom na daňových úradoch, ktoré by sa malo nahradiť bankovými prevodmi, aby sa pracovníci mohli sústredene venovať práci s vyššou pridanou hodnotou (audit, vymáhanie daní a poradenstvo platiteľom dane);
                        
                     
                           e)
                        
                        
                           zníženie ‚mimotarifných miezd‘ vo verejnom sektore, na ktoré sa nevzťahuje nová mzdová tabuľka, v priemere o 12 %. Bude sa uplatňovať od 1. júla 2012 a prinesie úspory vo výške najmenej 205 miliónov EUR (v čistom vyjadrení po zohľadnení vplyvu na výšku daní a príspevkov na sociálne zabezpečenie);
                        
                     
                           f)
                        
                        
                           rozhodnutia v súvislosti s prijatím vykonávacieho nariadenia týkajúceho sa jednotného orgánu pre verejné obstarávanie (SPPA); SPPA začne svoju činnosť, aby si plnil svoje úlohy, ciele, kompetencie a právomoci, ako sú vymedzené v zákone o SPPA a akčnom pláne dohodnutom s Európskou komisiou v novembri 2010.“
                        
                     
         
               5.
            
            
               V článku 2 sa dopĺňajú tieto odseky:
               „10.   Grécko prijme do konca septembra 2012 tieto opatrenia:
               
                           a)
                        
                        
                           návrh rozpočtu na rok 2013 v súlade s cieľom primárneho prebytku stanoveným v článku 1 ods. 2;
                        
                     
                           b)
                        
                        
                           pravidlá a postupy pre centralizované obstarávanie/rámcové zmluvy týkajúce sa bežne kupovaného tovaru alebo dodávaných služieb na úrovni ústredných orgánov štátnej správy, pričom využívanie týchto zmlúv je pre ministerstvá a ústredné orgány štátnej správy povinné a pre regionálne orgány dobrovoľné.
                        
                     11.   Grécko prijme do konca decembra 2012 tieto opatrenia:
               
                           a)
                        
                        
                           prijatie rozpočtu na rok 2013 s konečnou platnosťou v súlade s hlavným cieľom primárneho prebytku ustanoveným v článku 1 ods. 2;
                        
                     
                           b)
                        
                        
                           právne predpisy zjednodušujúce postup predkladania a schvaľovania dodatkových rozpočtov.“
                        
                     
         Článok 2
   Toto rozhodnutie nadobúda účinnosť dňom jeho oznámenia.
   Článok 3
   Toto rozhodnutie je určené Helénskej republike.
   
      V Bruseli 13. marca 2012
      
         
            Za Radu
         
         
            predseda
         
         N. WAMMEN
      
   
   
      (1)  Ú. v. EÚ L 145, 11.6.2010, s. 6.
   
      (2)  Ú. v. EÚ L 296, 15.11.2011, s. 38.